tartuNLP/wikipedia-smugri-20251201 huggingface dataset:
Passaaž (muusika)

Passaaž on muusikas peamiselt astmelist liikumist sisaldav figuratsioon.
Itaalias 16. sajandi lõpust 18. sajandini oli passaaž nii vokaal- kui ka instrumentaalmuusikas põhiliselt improviseeritud astmelist liikumist sisaldav figuratsioon. Varabarokkmuusikas võis see sõna viidata ka ornamentikale üldiselt, sealhulgas ornamentidele, nagu triller ja grupeto, aga ka diminutsioonile. 
Mõlemad tähendused olid kirjas juba Francesco Rognoni raamatus "Selva de varii passaggi" (1620). Jean-Jacques Rousseau (Dictionnaire de musique, 1767) tõlkis itaaliakeelse "passaggio" prantsuskeelseks vasteks "passage", märkides, et passaažide laulmine oli itaalia lauljate seas tavalisem kui prantsuse lauljate seas.
Tänapäeval mõistetakse passaaži all nii vokaalset kui ka instrumentaalset, tihti efektset ja virtuoosset mängu- või lauluvõtet, mis seisneb hulga kiirete helide esitamises meloodia kahe põhiheli vahel. Passaažid võivad olla, kuid ei pea olema meetrilise struktuuri osad. Tänapäeval võivad passaažid lisaks astmelisele liikumisele sisaldada ka suuremad hüppeid, mis lähendab passaaži arpedžole.
Ljubov Pantšenko

Ljubov Mõhhailivna Pantšenko (ukraina keeles Любов Михайливна Панченко; 2. veebruar 1938 – 30. aprill 2022) oli Ukraina visuaalkunstnik ja moelooja. Ta oli Ukraina Naisliidu liige. Ta kuulus kunstnike rühma Kuuekümnendate inimesed, kes taaselustasid Ukraina kultuuri Hruštšovi sula ajal.
Elulugu.
Ljubov sündis 2. veebruaril 1938 Jablunka külas. 1950. aastate lõpus lõpetas ta Kiievi tarbekunstikooli (tikandiosakonna). Hiljem töötas ta rätsepatöökojas ja samal ajal laiendas oma silmaringi kunstiteadmistes, tundes huvi linoollõike vastu. 1968. aastal astus ta Ukraina Trükiakadeemia graafikateaduskonna õhtuosakonda. 1960. aastatel liitus ta Loominguliste noorte klubiga "Kaasaegne" ja temast sai selle kirjandussektsiooni Brama liige.
Pantšenko töötas Disaini- ja Tehnoloogiainstituudis moeloojana ning Vabariiklikus Modellide Majas. Sel ajal õitses tema särav talent: ta lõi akvarelle, rõivamudeleid, tikandimustreid, raamatute graafilisi ekraanisäästjaid, maale. Paljusid tema tikanditöid tutvustati ajakirjas Radjanska Žžinka.
Ta oli tuntud kui ukraina keelt ja kultuuri kaitsja. Ta värvis põssanka lihavõttemune, tikkis kooridele rahvariideid ja kogus raha, et aidata poliitvange, kes kandsid karistust "nõukogudevastase agitatsiooni ja propaganda eest". Tema osalusel taaselustati Kiievis koljadka laulmise ja vertepi jõulusõime traditsioon.
Pantšenko pälvis 2001. aastal Vasõl Stuse auhinna.
Kuna tema loomingus oli ilmselgelt ukraina rahvalik inspiratsioon, ei olnud tal nõukogude ajal kordagi näitust. Ta tugines rahaliselt oma moetööle ja tikanditele.
Pantšenko suri Butša linnas 30. aprillil 2022. Teatati, et ta suri nälga, mille põhjustas 2022. aasta Venemaa sissetung Ukrainasse.
Näitused.
2008. aastal eksponeeris Ukraina Rahvuslik Kirjandusmuuseum Ljubov Pantšenko juubelinäitust. Toonane inimõiguslane ja poeet Jevhen Sverstiuk märkis: «Neil teostel on selgelt geeniuse pitser. Ta elab oma maailmas, ta avab selle maailma meile.”
2014. aastal esitles Kiievis Hruševski muuseumis näitust "Minu maailm!" ("Світе мій!").
Pantšenko töid eksponeeritakse ka Kiievi erakogudes ja Kuuekümnendate inimeste muuseumis.
Fugaato

Fugaato (itaalia keeles "fugato") on muusikas homofoonilisse heliteosesse põimitud fuugataoline, enamasti lühike kontrapunktiline fragment.
Kuigi fugaato meenutab fuugat, ei toimu selle puhul tavaliselt teema läbiviimist kõigis häältes. Fugaatod võivad sageli olla ka vaid mõne takti pikkused. 
Fugaato näiteid leidub enamikus Bachi klavessiinikontsertides ja -partiitades, Brandenburgi kontsertide nr 2 ja 5 lõpuosades, Prantsuse avamängude kiiretes keskosades ja orkestrisüitide esimestes osades. Händel on fugaatot oskuslikult kasutanud oratooriumi "Messias" "Halleluuja" kooris. Mozart on sümfoonia "Jupiter" viimasesse ossa kirjutanud põneva fugaato. Laialdaselt tuntuks on saanud ka Beethoveni 9. sümfoonias ja Bruckneri 5. sümfoonias leiduvad fugaatod. Šostakovitši 4. sümfoonias viib fugaato esimese osa kulminatsioonini.
Ivankivi ajaloo- ja koduloomuuseum

Ivankivi ajaloo- ja koduloomuuseum (ukraina keeles Иванкивский историко-крайозновчий музей) oli Ukrainas Kiievi oblastis Ivankivis asuv ajaloomuuseum, mis hävitati 2022. aasta Venemaa sissetungi ajal Ukrainasse.
Muuseumi kogusse kuulusid kunstnik Marija Prõmatšenko teosed ning Hanna Verese ja tema tütre Valentina tekstiilikunst. Prõmatšenko karjäär sai alguse Ivankivi tikkimisühistute ühingust. Muuseumi kogus oli ka loodusteaduslikke eksemplare ja arheoloogilisi esemeid. Muuseumi hävitamine tähendas potentsiaalselt üle kahekümne kunstnik Marija Prõmatšenko teose hävimist.
Ajalugu.
Ivankivi ajaloo- ja koduloomuuseum avati 21. veebruaril 1981. See asus keskaja uurimise seisukohalt arheoloogilist huvi pakkuvas kohas. Muuseumis oli mitmeid näitusi Tšornobõli, Afganistani ja Teise maailmasõja kohta. Aastatel 2016–2018 korraldati muuseumi palju ümber, sest asutamisest saati täiendatud kogude jaoks oli vaja muuseumi laiendada. 2021. aastal oli muuseumis näitus Ivankivi juudi pärandist.
Hävitamine.
25. veebruaril (teistel andmetel 27. veebruaril) 2022, Ivankivi lahingu ajal 2022. aasta Venemaa sissetungil Ukrainasse põles muuseum pärast Venemaa pommitamist maha, ilmselt kaotati ka üle kahekümne kunstnik Marija Prõmatšenko teose. Ajakirjanik Tanja Gontšarova sotsiaalmeedia postituse kohaselt suutsid kohalikud inimesed aga tulekahjust päästa osa Prõmatšenko teoseid. Vastavalt ajalehes The Times ilmunud intervjuule Prõmatšenko lapselapselapse Anastasja Prõmatšenkoga päästis kümme tema teost kohalik mees, kes sisenes muuseumisse ajal, kui see oli leekides. Üle 650 muu Prõmatšenko teose on hoiul Ukraina rahvusliku dekoratiivkunsti muuseumis.
Võšhorodi ajaloo- ja kultuurikaitseala direktor Vlada Litovtšenko nimetas sotsiaalmeedia postituses muuseumi kaotust korvamatuks. Ukraina kultuuriminister Oleksandr Tkatšenko taotles vastuseks Venemaalt UNESCO liikmesuse äravõtmist. 28. veebruaril tegi ICOM-US avalduse, milles mõistis hukka muuseumi "tahtliku hävitamise", mis "valgustab selle ebamoraalse ja provotseerimata sõja käegakatsutavat ja pöördumatut mõju".
Kõlu

Kõlu oli küla Harjumaal, Harju-Jaani kihelkonnas, Anija mõisa maal. Küla jääks tänapäeval Anija valda, Lilli ja Kuusemäe külade piirile, Jägala jõe äärde. Küla kadus 19. sajandi lõpuks. Lähedale jääb ka ajalooline Pirsu küla, mis on samuti tänapäeval Lilli osa.
Taani hindamisraamatus on kohta nimetatud kui "Køhoy", ning tegemist oli ühe suurima külaga ümbruskonnas.
Jan Teevet

Jan Teevet (sündinud 11. jaanuaril 1994 Saaremaal) on eesti lavastaja ja dramaturg.
Ta on lõpetanud Eesti Muusika- ja Teatriakadeemia lavakunstikooli (28. lend, juhendajad Mart Koldits ja Anne Türnpu) lavastaja erialal.
Ta oli Paide teatri asutaja ja kunstiline juht aastatel 2018–2022. 
2023. aastal asutas koos lavastusdramaturg Oliver Issakuga Kohtumiste ja Mitte-Kohtumiste Instituudi.
Kuindži kunstimuuseum

Kuindži kunstimuuseum (ukraina keeles Художній музей імені Куїнджі) oli kunstimuuseum, mis asus Ukrainas Mariupoli linnas. Linnas sündinud kunstniku Arhip Kuindži elu ja loomingu muuseum avati 30. oktoobril 2010.
Muuseum hävis õhurünnakus 21. märtsil 2022 Mariupoli piiramise ajal. Kuindži kolme originaalteost muuseumis sel ajal ei olnud, küll aga oli seal teiste kunstnike teoseid.
Ajalugu.
Arhip Kuindži mälestuseks soovitati Mariupoli muuseum asutada juba 1914. aastal. Kuindži kunstnike ühing pakkus, et võiks muuseumile kunstiteoseid annetada, kuid Esimene maailmasõda lükkas otsuste tegemise edasi. 1960. aastatel hakati taas kaaluma muuseumi rajamist, kuid selleks nappis raha ja selle asemel avati Kuindži messikeskus. 1997. aastal kingiti ruumid ja 2008. aastal alustati renoveerimist.
Muuseum avati 30. oktoobril 2010 Mariupoli koduloo muuseumi filiaalina. See asus majas, mis ehitati 1902. aastal Reaalkooli asutaja abikaasa Valentina Gadzinova pulmakingiks. 2015. aastal tähistas muuseum oma nimekaimu 175. sünniaastapäeva. 2019. aastal külastas muuseumi Prantsusmaa suursaadik Ukrainas Isabelle Dumont, kes kiitis selle kogusse kuuluvaid kunstiteoseid.
Muuseum hävis õhurünnakus 21. märtsil 2022 Mariupoli piiramise ajal. Kolme Kuindži originaalteost muuseumis sel ajal ei olnud, küll aga leidus seal teiste kunstnike teoseid. Järgmiste kunstnike maalide saatus on teadmata: Ivan Aivazovski, Mõkola Hluštšenko, Tetjana Jablonska, Mõhhailo Dereguse, Andri Kotska, Mõkola Bendrõk, Leonid Gadi.
Kogud ja uurimistööd.
Kunstikogus oli 650 maali, 960 graafilist lehte, 150 skulptuuri ja üle 300 dekoratiivkunsti eseme. Suure osa sellest kollektsioonist kogus Mariupoli koduloomuuseum 20. sajandi jooksul.
Muuseumis hoiti kolme Kuindži originaalteost ja ka tema teoste koopiaid. Originaalteosteks on visandid "Punane Lääs", "Sügis – Krimm" ja "Elbrus", mille Riiklik Vene Muuseum kinkis 1960. aastatel Mariupoli (tollal Nõukogude funktsionääri järgi tuntud Ždanovina) koduloomuuseumile. Nende praegune asukoht on teadmata.
Muuseumi olid ka Kuindži eluga seotud dokumente, sealhulgas tema 1841. aasta Ukraina sünnitunnistuse koopia. 
See sisaldas teiste kunstnike, nagu seal näitustel esinenud Viktoria Kovaltšuk, aga ka Ivan Aivazovski, Vassili Vereštšagini, Ivan Šiškini teoseid.
Muuseum on esitanud tõendeid, mis toetavad Kuindži sünnikuupäeva 1841. aastal, mis on vastuoluliste tõendite tõttu vaidlusalune. See arutelu toimus vene ja ukraina Vikipeediate vahel.
Ritšerkaar

Ritšerkaar (itaalia keeles "ricercare", otsima) on muusikas imitatsioonil põhinev mitmehäälne polüfooniline muusikažanr, milles loodud teosed on uurimuslikku laadi, kujutades enesest mõnd helilooja jaoks olulist kompositsioonivahendit illustreerivaid tehnilisi harjutusi.
Ritšerkaar omas olulist rolli fuuga kujunemisel.
Muusikaline kuulmine

Muusikaline kuulmine on inimese võime ja oskus tajuda helide vältus-, kõrgus-, valjus- ja tämbrisuhteid. 
Helikõrguste tajumisel eristatakse suhtelist ja absoluutset kuulmist.
Muusikalist kuulmist uuritakse eelkõige kui kognitiivset taju, võimet pidada heli objektiivseks füüsikaliseks nähtuseks ja uurides selle muutumist närviimpulssideks. Kognitiivse lähenemise korral uuritakse, kuidas närviimpulsse konstrueeritakse helikeskkonna representatsioonina. 
Muusikalise kuulmise puhul tuleb arvestada, millist tähelepanu kuulaja helidele pöörab, sest kuulaja valib välja muusikalise struktuuri elemendid, mis talle tunduvad muusikasse kuuluvat, jättes tähelepanuta ümbritsevad mürad ja muud helid, millel tema mõttelise konstruktsiooni kohaselt muusikaline tähendus puudub. Näiteks võib laulu kuulaja jätta tähelepanuta sõnade tähenduse, kuid mitte nende prosoodia, alliteratsiooni või rütmi, sest need osalevad muusikas.
Muusikalist kuulmisega on tegeldud nii filosoofias (Diderot, Husserl), muusikateaduses kui ka kognitiivteadustes.
Muusikapedagoogikas tegeldakse muusikalise kuulmise arendamisega, kuulates tähelepanelikult helisalvestisi, harjutadades õpilasi eristama muusikalisi struktuure.
Ehitise kasutusluba

Ehitise kasutusluba (ingl "use permit") on kohaliku omavalitsuse (KOV) nõusolek, et valminud ehitis või selle osa vastab ettenähtud nõuetele ja ehitusloa taotlemisel esitatud ehitusprojektile ning valminud ehitist või selle osa võib kasutada vastavalt otstarbele. 
KOV alustab menetlust ja määrab komisjoni koosseisu hoone ülevaatuseks. Komisjoni koosseisu kuulub Päästeameti esindaja. Päästeasutus ei vii kasutusloa menetlustes ise läbi haldusmenetlust, vaid annab oma heakskiidu või keeldub selle andmisest omavalitsuse menetluses. 
Ehitise kasutusluba tuleb taotleda peale ehitustegevuse lõppu ja enne ehitise kasutamisele asumist ehitusseadustiku lisas 2 sätestatud juhtudel. Ehitise kasutusloaga määratakse ehitise kasutamise otstarve või muudetakse seda.
Ehitusseadustikust tulenevalt on kasutusloa eesmärk:
Ehitisele kehtivad selle kasutusotstarbest tulenevad nõuded. Ehitise kasutamise otstarvete loetelu kehtestatakse ministri määrustega.
Kasutusloa taotlemine.
Kasutusloa saamiseks tuleb esitada taotlus kasutusloa väljastajale, kelleks üldjuhul on KOV. Kasutusluba võib väljastada ka Tarbijakaitse ja Tehnilise Järelevalve Amet, kui näiteks kasutusloa taotlus sisaldab ehitisi, mille ehitamise aluseks on riigi eriplaneering.
Kasutusloa taotlus ja sellega seonduvad dokumendid esitatakse KOV-ile elektrooniliselt ehitisregistri kaudu.
Kasutusloa taotluses tuleb märkida:
Ehitise kasutusloa taotlemisel tuleb tasuda riigilõiv. Kui kasutusloa taotlus sisaldab mitut hoonet, tasutakse riigilõiv iga taotluses sisalduva kasutusloa kohustusliku hoone eest eraldi. Riigilõivu suurus on sätestatud riigilõivuseaduses.
Koos ehitise kasutusloa taotlusega esitatakse ehitusprojekt, mille alusel peab olema võimalik hinnata ehitise nõuetele vastavust, et ehitis ja selle kasutamine oleks ohutu. Ehitusprojekti ei pea esitama, kui kasutusloa taotlus esitatakse ainult ehitise kasutusotstarbe muutmiseks.
Kasutusloa andmine.
Ehitise kasutusluba väljastatakse 30 päeva jooksul taotluse esitamise päevast arvates. Kasutusluba antakse, kui ehitis vastab õigusaktides ehitisele sätestatud nõuetele ja ehitusloale.
Kui ehitise mingi osa on valmis ja täidetud on õigusaktides esitatud nõuded, sh ehitist on võimalik ohutult kasutada, võib anda ehitise osale osakasutusloa.
Kasutusloa väljastamisest keeldumine.
Keeldumise põhjused:
Kasutusloa andmisest keeldumist tuleb alati põhjendada, viidates täpsematele asjaoludele, mis ei võimalda kasutusloa väljastamist.
Kasutusloa kehtivus.
Kasutusluba on tähtajatu, kui kasutusloas ei sätestata teisiti. 
Kasutusloa kehtetuks tunnistamine.
Kasutusloa andnud asutus tunnistab kasutusloa kehtetuks, kui kasutusloa taotlemisel on esitatud teadvalt valeandmeid. 
Kasutusloa andnud asutus võib kasutusloa kehtetuks tunnistada, kui:
Enne kasutusloa kehtetuks tunnistamist peab olema kasutatud leebemaid võimalusi rikkumise kõrvaldamiseks või selle kahjulike tagajärgede ärahoidmiseks, näiteks ehitusloa peatamine, muutmine, ettekirjutus puuduste kõrvaldamiseks jms.
Välislingid.
Ehitusseadustik
Building Code
Muusikaline materjal

Muusikaline materjal (saksa keeles "musikalisches Material") on muusikavormi paarismõiste, mille all tänapäeval tavaliselt peetakse silmas helisid, millest muusika koosneb. 
Sarnaselt skulptuuriga, milles kivi on skulptori materjal, on muusikaline materjal "heli, millega helilooja töötab". 
Muusikalise materjali mõiste võttis esimesena kasutusele Adorno oma 1920. aastate ajaloofilosoofilistes kirjutistes.
Kaivere

Kaivere oli küla Harjumaal, Kose kihelkonnas, Alavere mõisa maal. Küla jääks tänapäeval Anija valda, umbes Alavere, Rooküla ja Uuearu külade piiride kohtumispaika, Jõelähtme jõest põhja poole.
Taani hindamisraamatus on kohta nimetatud kui "Kaipiaveræ". 1871. aasta kaardil on koha nimeks olnud "Kaëwer". Külas on ajalooliselt asunud kõrts.
Mõisaaseme (Kose)

Mõisaaseme oli küla Harjumaal Kose kihelkonnas Alavere mõisa maal (tänapäevase haldusjaotuse järgi Anija valla Rasivere küla keskosas). Külas asus karjamõis.
Taani hindamisraamatus on arvatavasti kohta nimetatud kui "Coriakiuæ", kuna 17. sajandist on teateid Kivikurgu talust Mõisaaseme külas. 1467. aastal kutsuti piirkonda aga Mäekülaks ("Meckull)". Küla maad liideti Rasiverega 1977. aastal.
Tabloited

Tabloited on aastast 2016 tegutsev Eesti punkansambel. Bänd on tuntud DIY-suhtumise, ühiskonnakriitilise lüürika, muusikavideote ning erinevate külalissolistide kaasamise poolest. Tabloitedi tuntuimad lood on Helina Risti lauldud "Hipsterid öös" ja "Blondie" ning Laura Põldvere lauldud "Zeitgeist". Tabloitedi muusika remikse kasutas USA kunstnik Andrea Stanislav aastal 2022 Narva Kunstiresidentuuri näituse "“You Cant’t Get There On A Goat” helikujunduseks.
Koosseis:
Mart Niineste - vokaal ja kitarr
Sander Päeren - kitarr ja vokaal
Valner Väino - bass
Henrik Heinmets - trummid
Diskograafia:
Albumivälised videod/singlid:
"Vabaduse puiestee" (2016, videosingel)
"Hipidel on aega" (2025, videosingel, lugu pungikogumikult "Puntratants")
Albumid:
"Tee ise paremini" (2017)
Singlid/videod: "Päikeseküllane maa" (laulab Mariann Lants), "Naerab paremini", "Pargid ja tänavad", "Väikelinnas".
"Ekstaole" (2018)
Singlid/videod: "Põlenud kivide maa" (instrumentaal), "Linnalapsed", "Kakskümmend üks", "Tema tantsib" (laulab Hanna Parman/Roll), "Suured hirmud".
"Tühikargaja" (2019)
Singlid/videod: "Mingid pungid", "Tolerantne pärdik", "Ekretiinide antiutoopia", "Hipsterid öös" (laulab Helina Risti).
"Võõrad suled" (2021)
Singlid/videod: "Blondie" (laulab Helina Risti), "Kassipoks" (instrumentaal), "Mida ma veel" (instrumentaal), "Klantspildi taga" (laulab Robin Juhkental), "Klaasist lagi" (laulab Helena Randlaht), "Zeitgeist" (laulab Laura Põldvere), "Alevilapsed" (laulab Janno Reim).
"No 5" (2022)
Täispika visuaaliga album, singlid/videod: "Karussell", "Uus Laine" (laulab Kristi Veeranddisko), "Uus Laine (Eesti 90ndate remix)" (laulab Kristi Veeranddisko), "Kalamaja Karen".
"Lollus.Laiskus.Saamatus" (2023)
Singlid/videod: "Kaubamärginarrimaa", "Rotikas", "Lillesülem" (laulab Hanna Roll), "Ilus elu Instagramis".
EP-d:
"Internatsionaal" (2017)
"Kaua võib?" (2020, singlid/videod: "Narrilaul", "Tühi vaev")
"Kontsert, mida polnud" (2020)
Meedia:
https://kultuur.err.ee/648968/arvustus-mart-niineste-autoriplaat-on-talendivaba-keskparasuse-musternaide
https://ekspress.delfi.ee/artikkel/120139112/endine-ajakirjanik-mart-niineste-ravib-end-pungiga-me-vist-teeme-tabloitediga-tervisemuusikat
Klondike (film)

"Klondike" (ukraina keeles Клондайк) on 2022. aasta Ukraina draamafilm, mille kirjutas, lavastas ja monteeris Marõna Er Gorbatš. Filmis mängib Oksana Tšerkašõna rasedat naist, kes elas Vene-Ukraina sõja ja Malaysia Airlinesi lend 17 alla tulistamise ajal Ukraina-Vene piiri lähedal.
"Klondike" esilinastus 21. jaanuaril 2022 Sundance'i filmifestivalil, kus see võitis Maailma kinodraama Režissööri auhinna. Berliini rahvusvahelisel filmifestivalil saavutas see Panorama publikuauhinna kategoorias teise koha. See film valiti esindama Ukrainat 95. Oscarite jagamisel parima rahvusvahelise mängufilmi kategoorias.
Teema.
Film keskendub loole kohalikust Ukraina perekonnast, kes on lõksus MH17 epitsentris. Tegevused arenesid 17. juulil 2014 Venemaa piiri lähedal Donetski oblastis Hrabove külas. Peategelased Irina ja Anatoli ootavad oma esimest last, kuna nende ellu tungib jõhkralt sõda koos allatulistatud Boeingu rusudega. Naine keeldub evakueerumast, isegi kui küla on relvastatud rühma poolt hõivatud.
Filmi tootmine.
Film võitis Ukraina riikliku filmiagentuuri korraldatud 11. riikliku kinokonkursi. Lisaks toetas 2021. aasta mais Türgi kultuuri- ja turismiministeerium filmitootmist. Eelarve moodustas 25,9 miljonit grivnat. Castingut juhendas Tanja Simon. Projekti olid kaasatud ka Bosnia helirežissöör Serjan Kurpiel ja Gruusia helilooja Zviad Mgebrishvili. Koostöötingimuste kohaselt toimus 90% järeltootmisest Türgis.
Väike noon

Väike noon on intervall, mille astmeline suurus on 9 ja tooniline suurus 6½ tooni. 
Väikese nooni enharmooniline intervall on suurendatud oktav. 
Väike noon on dissoneeriv intervall.
Suur noon

Suur noon on intervall, mille astmeline suurus on 9 ja tooniline suurus 7 tooni. 
Suur noon on dissoneeriv intervall.
Radeon RX 6000 seeria

Radeon RX 6000 seeria on AMD graafikaprotsessorite seeria, mis tuli välja pärast Radeon RX 5000 seeriat ja enne Radeon RX 7000 seeriat. Uus graafikaprotsessorite seeria avalikustati 28. oktoobril 2020 ning esimesed kaardid läksid müüki 18. novembril 2020. Radeon RX 6000 seeria graafikaprotsessori peamised konkurendid on Nvidia GeForce 30 seeria ja ka Inteli Arc Alchemisti seeria.
RDNA 2 arhitektuur.
RDNA vs RDNA 2.
RDNA 2 uusim tehnoloogia on "Infinity Cache", mis on väga sarnane kolmanda taseme vahemäluga. Tänu selle lisandumisele, ei pea enam graafikaprotsessor nii palju tööd tegema ja aega kulutama saates pakette mällu ja tagasi, vaid saab salvestada neid Infinity Cache'is ning kasutada järjestikkustes kaadrite rendertamistel, kui vaja. Tänu "Infinity Cache'i" olemasolule saavutatakse ka veel kõrged baas taktsagedused jõudes esimest korda üle 2 GHz. Peale selle on veel RDNA 2 jõudlus vati kohta 50% efektiivsem, kui RDNA-l.
Kasutused.
RDNA 2 on graafikaprotsessoritena kasutuses peamiselt lauaarvutites kui ka sülearvutites, kuid on ka kasutuses näiteks mängukonsoolides. RDNA 2 tehnoloogia graafikaprotsessoreid võib kohata Xbox Series X's, Xbox Series S'is, Playstation 5's ja Steam Deckis. Veel on RDNA 2 võimalusi kasutatud ära Samsungi poolt, kus arendati nutitelefonide jaoks välja süsteemikiip Exynos 2200. Peale selle on veel AMD RDNA 2 kiibid kasutuses Tesla Model S ja Model X masinates.
Probleemid kättesaadavusega.
Radeoni RX 6000 seeria esimesed kaardid läksid müüki 18. novembril 2020. Graafikakaardid müüsid välja minutitega , mis tuli mikrokiipide puudusest ning seetõttu olid laod tühjemad, kui tavaliselt. Peale selle kasutasid paljud veebiroboteid, et osta ära hunnikutes kaarte kiiremini, kui tavaline inimene suudaks. Kaks peamist põhjust, miks hunnikutes kaarte osteti oli, et esiteks kõrgema hinna eest edasi müüa ning teiseks, et kasutada kaarte krüptokaevandustes.
Pikoloklarnet

Pikoloklarnet kuulub klarneti perekonda. Transponeeriva instrumendina kõlab see tavaliselt väike sekst kõrgemalt kui kirjutatud ("pikoloklarnet in As").
Rumcajs

Rumcajs on tšehhi lastekirjaniku Václav Čtvrteki väljamõeldud tegelane, kingsepp-röövel. 
Rumcajsi näidati Tšehhoslovakkia lasteekraani-programmil Vecernicek aastatel 1967-1984, kokku 52 jagu. 1970. aastal kirjutas Ctvrtek Rumcajsist ka raamatu.
Legendi kohaselt oli Rumcajs Jicini linna kingsepp, kes pidi tegema kord jalavarjud linnapea Humpalile, kes oli uhke oma suurte jalgade üle. Kuid kui Rumcajs ütles, et oli kord Hradecis näinud veelgi suuremat jalga, sai Humpal vihaseks ning pagendas ta Raholeci metsa. Nõnda sai Rumcajsist Robin Hoodi taoline röövel. Rumcajs elas metsas koopas, tal oli habe metsmesilaste sülemiga ja tammetõrudega laetud püstol. Tema vaenlasteks on linnapea, vürstiisand, vürstinna ja isegi ka Austria keiser.
Rumcajsi lugude tegevusaega ei ole teada, kuid on arvatud, et see toimub umbes 19. sajandi keskel, sest raamatus mainitakse "kral (kuningas) Fricek"it, kelleks on Preisi kuningas Friedrich Wilhelm IV (valitses 1840-1861), lisaks on mainitud keisrinna Betkat, kelleks on ilmselt Austria keisrinna Elisabeth. Lisaks on mainitud äsjast raudtee jõudmist Jicinisse.
Järgnevus (muusika)

Järgnevus ehk suktsessiivsus (ladina keeles "successio") on muusikas objektide omadus paikneda või toimuda üksteise järel. 
Näiteks pulsi eeldus on löökide järgnevus, rütmi eeldus on helivältuste järgnevus, meloodia eeldus on helide järgnevus, harmoonia eeldus on akordijärgnevus.
Järgnevuse vastandmõiste on üheaegsus.
Üheaegsus (muusika)

Üheaegsus ehk samaaegsus ehk simultaansus (ladina keeles "simul", koos, üheskoos) on muusikas objekti omadus toimuda samal ajahetkel. 
Näiteks akordi eelduseks on helide üheaegsus.
Muusikas üheaegsuse vastandmõiste on järgnevus.
Kordus (muusika)

Kordus on muusikas vormi kujundav kompositsioonimeetod. 
Korduda võib üksik heli (repetitsioon), meloodia, akord või muu muusikaline struktuur. 
Kordus võib olla regulaarne või mitteregulaarne.
Kordus võib olla täpne või varieeritud.
Korduse tähistamiseks noodikirjas kasutatakse noodikirja märke:
Kontrast (muusika)

Kontrast on muusikas vormi kujundav kompositsioonimeetod, mis seisneb vastandlike omadustega muusikalise materjali kõrvutamises. 
Kontrast võib olla näiteks rütmiline, meloodiline, harmooniline või tämbriline.
Ooterežiim

Ooterežiim (inglise "Standby mode" või "Power on Suspend)" on vanem unerežiim, mida kasutati varasemates arvutites ja seadmetes. Selles režiimis protsessor on madala energiatarbega olekus ja enamik komponendid peale muutmälu mis säilitab hetkeolekut on välja lülitatud. Ooterežiim ei ole nii energiatõhus kui muutmälule peatamine ja kettale peatamine. On ka olemas "CPU on Suspend" millel on protsessor ka välja lülitatud.
Hesdigneul-lès-Béthune

Hesdigneul-lès-Béthune (pikardi: "Hédignu-lès-Bétheune") on vald Põhja-Prantsusmaal Pas-de-Calais' departemangus.
Väike põllumajandusküla asub umbes 4,8 km Béthune'ist edelas, teede D181 ja D941 ristumiskoha ümbruses, 1,6 km Autoroute A26 liiklussõlmest 6.
Hinges

Hinges on vald Põhja-Prantsusmaal Pas-de-Calais' departemangus.
Põllumajandusküla asub u. 4,8 km Béthune'ist põhjas, teede D182 ja D180 ristumiskoha ümbruses. "Canal d’Aire" kulgeb valla kirdeosas.
Houchin

Houchin on vald Põhja-Prantsusmaal Pas-de-Calais' departemangus.
Põllumajandusküla asub u. 4,8 km Béthune'ist lõunas, teede D72 ja D171 ristumiskoha ümbruses.
Pielise Karjala piirkond

Pielise Karjala piirkond on majanduspiirkond Soomes Põhja-Karjala maakonnas.
Sise-Savo piirkond

Sise-Savo piirkond on majanduspiirkond Soomes Põhja-Savo maakonnas.
Kuopio piirkond

Kuopio piirkond on piirkond Soomes Põhja-Savo maakonnas.
Soome piirkondadest on Kuopio rahvaarvu poolest 7. kohal.
Houdain

Houdain on vald Põhja-Prantsusmaal Pas-de-Calais' departemangus.
Endine söekaevanduslinn, nüüdne kergetööstus- ja põllumajanduslinn asub u 4,8 km Béthune'ist lõunas, teede D86, D301 ja D341 ristumiskoha ümbruses. Valla territooriumil ühinevad väikesed jõed Lawe ja Blanche.
Vaatamisväärsused.
Ristija Johannese kirik, pärineb 13. sajandist.
Tuntud inimesi.
Helilooja Florimond Hervé, kodanikunimega Florimond Ronger, sündis seal 1825. aastal.
Kirde-Savo piirkond

Kirde-Savo piirkond on majanduspiirkond Soomes Põhja-Savo maakonnas.
Kirde-Savos tõi aastatel 2008–2010 äkilised struktuurimuutused kaasa piirkonna suure tööandja Stromsdali pankrotti minek.
Vallad.
Varem kuulus Kirde-Savo piirkonda viis valda: Juankoski linn, Kaavi, Nilsiä linn, Rautavaara ja Tuusniemi.
1. jaanuaril 2013 liideti Nilsiä Kuopio linnaga, mis on osa Kuopio piirkonnast, ja lahutati seega Kirde-Savost.
1. jaanuaril 2017 liideti Juankoski vald Kuopio linnaga. Juankoski eemaldamisega Kirde-Savo piirkonnast katkes maaühendus Rautavaara ja ülejäänud Kirde-Savo vahel.
Praegused vallad:
Ülem-Savo piirkond

Ülem-Savo piirkond on majanduspiirkond Soomes Põhja-Savo maakonnas.
Varkause piirkond

Varkause piirkond on piirkond Soomes Põhja-Savo maakonnas.
Sinna kuuluvad Joroineni vald, Leppävirta vald ja Varkause linn.
Enne 2021. aastat kuulus Joroineni vald Pieksämäki piirkonda.
GeForce 40 seeria

GeForce 40 seeria on Nvidia graafikaprotsessorite põlvkond, mis järgneb GeForce 30 seeriale. Uus generatsioon avalikustati 20. septembril 2022 Nvidia poolt nende GPU tehnoloogia konverentsil (GTC 2022). Esimesena ilmus turule RTX 4090 12. oktoobril 2022. RTX 4080 jõudis turule 16. novembril 2022, RTX 4070 Ti ilmus 5. jaanuaril 2023 ning RTX 4070 ilmus 13. aprillil 2023. 
Ada Lovelace mikroarhitektuur.
GeForce 40 seeria kasutab kolmanda põlvkonna Nvidia RTX Ada Lovelace mikroarhitektuuri. See on Nvidia Ampere generatsiooni järeltulija. Mikroarhitetuur on nime saanud Inglismaa matemaatiku Ada Lovelace'i järgi, keda sageli peetakse esimeseks arvutiprogrammeerijaks.
Kriitika.
12VHPWR ühendus.
Pärast RTX 4090 müügile tulekut hakkasid osad ostajad teatama, et 12VHPWR (tuntud ka kui PCIe Gen 5 või 16-pin) tüüpi pistiku ühendused sulavad. Mitmed allikad oma uurimiste käigus leidsid, et sulamise peamiseks põhjuseks on kasutusel oleva 12VHPWR pistiku mitte täielik pesas olek, mis põhjustab ühendusklemmide ülekuumenemise, mis omakorda põhjustab plastkorpuse sulamise. Peale Nvidia enda uurimist, anti välja ametlik avaldus, milles Nvidia leidis, et sulavad 12VHPWR ühendused on kasutaja poolne viga, mille põhjuseks on pistiku mitte täielik pesas olek. Sellegi poolest nad pakuvad garantii korras videokaardi väljavahetamist neile, keda pistiku sulamine on mõjutanud. 12VHPWR pistiku loomise eest vastutav standardiorganisatsioon PCI-SIG on otsustanud pärast teatatud probleeme pistikut muuta. Samuti on Intel soovitanud muuta ühendusklemmide disaini. PCI-SIG ütles oma avalduses, et Nvidia ja nende partnerid vastutavad endiselt oma toodete testimise eest ning arvestavad kasutaja poolsete vigadega.
RTX 4080 12GB.
Peale RTX 4080 12GB versiooni välja kuulutamist sattus Nvidia tugeva kriitika alla. Nimetused RTX 4080 12GB ja RTX 4080 16GB viitasid sellele, et kahe kaardi erinevus seisneb ainult VRAMi mahus. Erinevalt teistest varasematest sama nimedega graafikakaardidest, mis olid oma parameetrite poolest lähedased, kasutab RTX 4080 12GB täiesti erinevat kiipi ja konfiguratsiooni kui võrrelda RTX 4080 16GB versiooniga. 22. oktoobril 2022 ütles Nvidia oma avalduses, et kaks RTX 4080 graafikakaarti tekitavad oma nimetustega segadust ning nad ei lase RTX 4080 12GB versiooni välja. 3. jaanuaril 2023 Nvidia kuulutas välja RTX 4070 Ti, millel on samad parameetrid, mis olid RTX 4080 12GB versioonil.
Poolkadents

Poolkadents (inglise keeles "imperfect cadence", "half cadence", "half close", "semi-cadence", itaalia keeles "cadenza sospesa" prantsuse keeles "cadence suspendue", saksa keeles "Halbschluss") on muusikas kadents, mis peatub dominandil: I-V või IV-V. 
Poolkadentsi lõpetav dominantakord V peab olema konsonants ja seetõttu kolmkõla põhikujus. Dominandi ilmnemine näiteks septakordina V7 ei ole poolkadentsis lubatud, sest septakord on dissonants. 
Poolkadentsis dominandi V kolmkõlale eelnevad harmooniad I ja/või IV ei ole kadentsiharmooniatena kohustuslikud. 
Järgnevuse I-V puhul liigub ülahääl poolkadentsis tavaliselt kas 3-2 või 8-7, järgnevuse IV-V puhul aga 4-2 või 8-7. Eriti minoorse helistiku puhul on tüüpiline ka liikumine (#)4-5, mida keelatud paralleelsuste vältimiseks toetab harmooniajärgnevus IV6-V. 
Dominandile astmeliselt laskuvat poolkadentsi nimetatakse ka früügia poolkadentsiks. 
Sarnaselt lahtisele täiskadentsile on ka poolkadentsis soovitav pigem mitte kasutada liikumatut ülahäält, mistõttu on ülahääles 5-5 poolkadentsi puhul pigem ebatavaline.
Poolkadents põhineb toonikat esmaselt prolongeeriva järgnevuse poolikuks jääval variandil I-V või I-IV-V ning peab kohustusliku elemendina sisaldama lõpuharmooniana V kolmkõla põhikujus. Erinevalt täiskadentsist ei saa dominant poolkadentsis avalduda kujul V7, sest kadentsi lõpetav harmoonia peab olema konsoneeriv ehk kontrapunktiliselt püsiv. Analoogiliselt täiskadentsiga pole V kolmkõlale eelnevad harmooniad I ja/või IV kadentsis kõlavate harmooniatena kohustuslikud. Järgnevuse I-V puhul liigub ülahääl poolkadentsis tavaliselt kas 3-2 või 8-7, järgnevuse IV-V puhul aga 4-2 või samuti 8-7. Eriti minoorse helistiku puhul on tüüpiline ka liikumine (#)4-5, mida keelatud paralleelsuste vältimiseks toetab harmooniajärgnevus IV6-V. Astmeliselt dominandile laskuvat poolkadentsi tüüpi nimetatakse ka früügia poolkadentsiks. Kuna ka poolkadentsis on soovitav pigem mitte kasutada mitteliikuvat ülahäält, siis on 5-5 ka poolkadentsi puhul ülahääles pigem ebatavaline.
Täiskadents

Täiskadents ehk autentne kadents (ladina keeles "clausula perfecta", "cadentia perfecta"; inglise keeles "perfect cadence", "authentic cadence"; itaalia keeles "cadenza perfetta", "cadenza intera"; prantsuse keeles "cadence parfaite", "cadence authentique"; saksa keeles "Ganzschluss", "vollkommene Kadenz") on muusikas kadents V-I, mis peab sisaldama dominantakordi põhikujus ja sellele järgnevat toonikaakordi põhikujus, kusjuures mõlema akordi priim peab olema bassis. 
Täiskadents võib olla kinnine, lahtine või välditud. 
Tonaalses muusikas võib lause lõppeda tavaliselt täis- või poolkadentsiga. Täiskadents V-I põhineb toonikat prolongeerival järgnevusel I-V-I või selle edasiarendusel I-IV-V-I. Täiskadensts peab sisaldama dominantakordi, näiteks V astme kolmkõla, septakordi V7, noonakordi V9 vms põhikujus ja sellele järgnevat toonikaakordi põhikujus, milleks reeglina on I astme kolmkõla. Dominantakord võib olla erineval määral dissonantne, toonikaakrod täiskadentsi lõpuharmooniana võib olla ainult konsoneeriv. Täiskadentsi vormilist lõpetust esindavale kadenstiharmooniale V-I eelnev I ja/või IV ei ole tingimata kohustuslikud, mistõttu neid võib pidada ka kadentsieelseks harmooniaks.
Brendan Fraser

Brendan James Fraser (sündinud 3. detsembril 1968 Indianapolises) on Kanada-USA näitleja, kes saavutas tuntuse komöödiates ja koomilistes seiklusfilmides nagu "Koopamees" ("Encino Man", 1992), "Džungli George" ("George of the Jungle", 1997), "Muumia" ja selle järjed. Filmi "Vaal" (2022) peaosa täitmise eest pälvis ta parima meespeaosatäitja Oscari.
1998–2007 oli ta abielus näitlejanna Afton Smithiga. Neil on kolm poega.
Fraseri emapoolne onu, George Genereux, tuli Kanada eest võisteldes 1952. aastal olümpiavõitjaks jahilaskmise kaevikrajal.
C-SPAN

Kaabel-satelliitlevivõrk (inglise keeles "Cable-Satellite Public Affairs Network", lühend C-SPAN) on 1979. aastal kaabeltelevisioonisektori poolt mittetulundusliku avalik-õigusliku teenusena loodud Ameerika Ühendriikide kaabel- ja satelliittelevisioonivõrk. See edastab Ameerika Ühendriikide valitsuse menetlusi ja muid avalik-õiguslikke programme. C-SPAN on eraõiguslik, mittetulunduslik organisatsioon, mida rahastavad kaabeltelevisiooni- ja satelliitsideoperaatorite tütarettevõtted. Peamiselt avaliku poliitika teemadele keskenduv C-SPAN ei edasta üheski oma võrgus ega raadiojaamas reklaami, ega küsi ka rahalisi annetusi ega toetusi. C-SPAN tegutseb sõltumatult; kaabeltelevisiooni sektor ja kongress ei kontrolli C-SPANi programmide sisu.
Deljatõn

Deljatõn (ukraina keeles "Делятин") on alev Ukrainas Ivano-Frankivski oblastis Nadvirna rajoonis, Deljatõni valla keskus. Deljatõn asub Pruti jõe ääres.
Asulat on esmamainitud 1400. aastal. 1645. aastal ehitati Deljatõnisse loss. 17. sajandil algas asulas soolatootmine. Esimene Poola jagamise tulemusel läks asula 1772. aastal Habsburgide Austria keisririigi võimu alla.
Esimese maailmasõja ajal oli Deljatõn aastatel 1914–1915 lühiajaliselt Vene vägede poolt okupeeritud. Austria-Ungari kokkuvarisemise järel oli asula Lääne-Ukraina Rahvavabariigi võimu all ja alates 1919. aasta maist Poola koosseisus. 1939. aasta septembris hõivas Deljatõni Punaarmee ja koos ülejäänud Lääne-Ukrainaga inkorporeeriti Deljatõn seejärel Nõukogude Liidu koosseisus. Saksa olupatsioon keskus Deljatõnis 1941. aasta juunist kuni 1944. aasta juulini.
Adrianna Sułek

Adrianna Sułek (sündinud 3. aprillil 1999 Bydgoszczis) on poola kergejõustiklane, seitsmevõistleja.
2022. aasta maailmameistrivõistlustel Eugene'is sai Adrianna Sułek seitsmevõistluses Poola rahvusrekordit tähistava 6672 punktiga neljanda koha. Teda edestasid Nafissatou Thiam, Anouk Vetter ja Anna Hall.
2022. aasta Euroopa meistrivõistlustel Münchenis võitis ta 6532 punktiga hõbemedali. Euroopa meistriks tuli tulemusega 6628 Nafissatou Thiam.
2023. aasta Euroopa sisemeistrivõistlustel İstanbulis võitis ta viievõistluse Poola rahvusrekordiga 5014 hõbemedali. Kulla võitis viievõistluse maailmarekordiga 5055 Nafissatou Thiam. Mõlema tulemus oli parem 2012. aastast Natalja Dobrõnskale kuulunud rekorditulemusest 5013.
Konventsioon

Konventsioon (inglise "convention") on kokku lepitud, seaduses sätestatud või üldtunnustatud standardite, ühiskondlike normide või muude kriteeriumite kogum, mis sageli eksisteerib sobimuse, kokkuleppe või tavana. Konventsiooni mõiste on kasutuses mitmel erialal (näiteks rahvusvahelistes suhetes, ettevõtluses, sotsioloogias) ja selle täpne tähendus varieerub.
Sõna pärineb ladinakeelsest sõnast "conventio", eesti keelde jõudis sõna saksa keele kaudu.
Mõiste kasutus.
Rahvusvahelised suhted.
Rahvusvahelistes suhetes on konventsioon tavaliselt rahvusvaheline leping, millega reguleeritakse riikide suhteid mingis valdkonnas või küsimuses (näiteks poliitiliste või majanduslike suhete korraldamiseks). Üldjuhul on konventsiooni osalisteks suur hulk riike.
Ettevõtlus.
Ettevõtluses on konventsioon osaliste poolt koostatud multilateraalne kirjalik kokkulepe (dokument). Tavaliselt lepitakse konventsioonid kokku konverentsidel, kus otsustatakse, et konverentsil osalejad täidavad edaspidi vastavalt kokkulepitule teatud reegleid või lähtuvad oma tegevuses teatud põhimõtetest.
Sotsiaalteadus.
Sotsiaalses kontekstis võib konventsioon säilida kui tava, "kirjutamata seadus": näiteks viis, kuidas inimesed üksteist tervitavad. 
Teatud ühiskondlikud reeglid või tavad võivad muutuda seaduseks. Mõnikord võidakse neid täiendavalt vormistada või jõustada: näiteks seadused, mis määravad kindlaks, kummal pool maanteed tuleb sõita.
Füüsika.
Füüsikas nimetatakse teatud arvulisi väärtusi nagu konstante või mõõtühikuid kokkuleppelisteks, kui need ei esinda looduslikku mõõdetavat omadust, vaid pärinevad teadlaste kokkuleppest, mis tuleneb näiteks paljude mõõtmiste keskmisest.
GeForce 20 seeria

GeForce 20 seeria on Nvidia graafikaprotsessorite põlvkond, mis järgneb GeForce 10 seeriale ja on eelkäija GeForce 30 seeriale. Uus generatsioon avalikustati 20. augustil 2018 Nvidia poolt Gamescomil. Esimesed graafikakaardid jõudsid tavakasutajateni 20. septembril. Seerial oli ka teine suur väljaanne nimega GeForce RTX 20 Super, mis avalikustati 2. juuli 2019 ning nendest esimesed jõudsid tavakasutajateni 9. juuli.
Turing mikroarhitektuur.
GeForce 20 seeria kasutab esimese põlvkonna Nvidia RTX Turing mikroarhitektuuri. Mikroarhitektuur on nime saanud kuulsa inglise matemaatiku ja krüptoanalüütiku Alan Turingu järgi.
Isbergues

Isbergues (lääneflaami: "Iberge") on vald Põhja-Prantsusmaal Pas-de-Calais' departemangus.
Isbergues asub u. 16 km Béthune'ist loodes ja 47 km Lille'ist läänes, teede D186, D187 ja D91 ristumiskoha ümbruses, "Canal d’Aire" kallastel.
1. jaanuaril 1996 liideti endised vallad Molinghem, Berguette ja Isbergues üheks vallaks ja sai nimeks Isbergues.
Ajalugu.
Linn oli esmalt tuntud legendi järgi Pühast Isbergues'ist, Pippin Lühikese tütrest ja Karl Suure õest, kes väidetavalt võis ravida naha- ja silmahaigusi. Linn on alates 19. sajandi keskpaigast kogenud tugevat tööstuslikku arengut tänu Nord-Pas-de-Calais' kivisöemaardlate lähedusele.
Terasetööstus on saanud kasu suure ruumi kasutamisest peale "Canal d’Aire'i", mis ühendab linna La Manche'i väina ja Põhjamerega Deûle'i ja Põhja-Euroopa kanalite kaudu idas. Piirkonda teenindab ka raudteetransport. Metallitööstus on kujundanud maastikku ja olnud märkimisväärne saasteallikaks, kuid see on ka linnale tulu toonud. Terasetehases töötas 2006. aastal veel 410 inimest. Ettevõte Mittal on elustamisplaani raames panustanud kolme aasta jooksul 2,5 miljonit eurot. 2008. aastal on vallas plaanis veel mitmeid tööstusprojekte..
Vaatamisväärsused.
Grand Prix d'Isbergues on rattavõistlus, mis loodi esmakordselt läbi Pont-Balque'i. Linn korraldab üritusi 1947. aastast. Tegemist on departemangu ainsa eranditult professionaalse rattavõistlusega. See on "Union Cycliste Internationale" kategooriaga 1.1 ja see on kavas UCI Euroopa Tuuril. See on registreeritud ka "Coupe de France" kvalifikatsiooniturniiriks. "Grand Prix d'Isbergues'il" on osalenud sellised suured meistrid nagu Jacques Anquetil, Raymond Poulidor, Eddy Merckx, Bernard Hinault ja Greg LeMond.
Labeuvrière

Labeuvrière on vald Põhja-Prantsusmaal Pas-de-Calais' departemangus.
Suur põllumajandus- ja kergetööstusküla asub u. 6,4 km Béthune'ist läänes ja 32 km Lille'ist edelas, maantee D181e5 ääres, valda läbib Autoroute A26.
Labourse

Labourse on vald Põhja-Prantsusmaal Pas-de-Calais' departemangus.
Suur põllumajandus- ja kergetööstusküla asub u. 4,8 km Béthune'ist kagus ja 35 km Lille'ist edelas, teede D65 ja D943 ristumiskoha ümbruses. Valda läbib ka "Autoroute A26".
Ewa Trzebińska

Ewa Trzebińska (sünninimi Ewa Nelip; sündinud 1. mail 1989 Katowices) on poola epeevehkleja.
Ewa Trzebińska võitis Belgradis toimunud 2009. aasta suveuniversiaadil epee individuaalarvestuses kuldmedali.
Individuaalarvestuses on ta veel võitnud 2017. aasta vehklemise maailmameistrivõistlustel Leipzigis hõbemedali ja 2019. aasta Euroopa meistrivõistlustel Düsseldorfis pronksmedali.
Brunette

Brunette (kodanikunimega Elen Jeremjan, armeenia Էլեն Երեմյան; sündinud 27. mail 2001 Jerevanis) on armeenia laulja.
Ta esindas 2023. aasta Eurovisiooni lauluvõistlusel Armeeniat. Tema esitatav ingliskeelne laul kandis pealkirja "Future Lover". Laul tuli 11. mail 2023 peetud teises poolfinaalis kuuendale kohale, pääses finaali ja sai seal 14. koha.
José María Aznar

José María Alfredo Aznar López (sündinud 25. veebruaril 1953 Madridis) on Hispaania poliitik, kes oli 1996–2004 Hispaania peaminister. Ta juhtis 1990–2004 paremtsentristlikku Rahvaparteid.
Aastatel 1989–1996 oli ta opositsiooniliider.
Alma Allika

Alma Allika (9. aprill 1904 Oonurme, Virumaa – 26. märts 1984 Rasivere) oli eesti õpetaja ja koolijuht.
1928. aastal lõpetas ta Tartu Õpetajate Seminari.
1924. aastast töötas Tammiku algkooli õpetajana, aastatel 1950–1960 sama kooli juhataja.
L119

L119 on Suurbritannias valmistatud välihaubits.
Alfred Serreqi

Alfred Engjell Serreqi (sündinud 24. septembril 1938 Shkodëris) on Albaania poliitik (Albaania Demokraatlik Partei) ja arst.
Alfred Serreqi lõpetas Tirana Ülikooli arstiteaduskonna 1960. aastal ja töötas seejärel kuni 1990. aastani arstina. 1991–1992 oli ta Albaania tervishoiuministri asetäitja.
Alfred Serreqi oli 13. aprillist 1992 kuni 11. juulini 1996 Albaania välisminister.
2023. aasta Soome parlamendivalimised

2023. aasta Soome parlamendivalimised olid Soome parlamendi Eduskunna 39. koosseisu valimised, mis toimusid 2. aprillil 2023. Eelhääletamine toimus 22.–28. märtsil.
Valimistel osales 23 erakonda ja valimisliitu.
2424 kandidaadi seast valiti 13 valimisringkonnas 200 parlamendiliiget, sealhulgas üks Ahvenamaa esindaja.
Valimiste tulemusena moodustati parempoolne koalitsioon (Rahvuslik Koonderakond, Põlissoomlased, Rootsi Rahvapartei ja Kristlikud Demokraadid), peaministriks sai Petteri Orpo (Koonderakond).
Valimistulemused.
Kandidaatidest said enim hääli Riikka Purra (Põlissoomlased, 42 594 häält), Sanna Marin (Sotsiaaldemokraatlik Partei, 35 628), Elina Valtonen (Koonderakond, 32 562), Jussi Halla-aho (Põlissoomlased, 22 081) ja Antti Häkkänen (Koonderakond, 21 378).
Radeon RX 5000 seeria

Radeon RX5000 seeria on AMD graafikaprotsessorite põlvkond, mis järgnes RX Vega seeriale. See seeria põhineb RDNA (Radeon DNA) arhitektuuril ja toetab PCIe 4.0 standardit. Esimesed kaardid seeriast, Radeon RX 5700 ja RX 5700 XT, avalikustati E3 2019 messil ja jõudsid turule 7. juulil 2019. Hiljem järgnesid Radeon RX 5500, Radeon RX 5600 ja Radeon RX 5700M ning samuti mitmed muud mudelid, mis on optimeeritud erinevatele kasutusaladele. AMD Radeon 5000 seeria on mõeldud kasutamiseks nii mängurite kui ka professionaalsete kasutajate jaoks.
RDNA arhitektuur.
RDNA arhitektuur on AMD Graphics Core Next (GCN) arhitektuuri järglane. Arhitektuuri arendati eelkõige arvutimängude, konsoolide ja pilvelahenduste tarbeks, et saavutada madal latentsus ja energiakulu. RDNA arhitektuur on tagasiühilduv GCN arhitektuuriga. See on esimene arhitektuur, mis põhineb TSMC 7nm TinFET tehnoloogial.
Põhifunktsioonid.
AMD Radeon 5000 seeria pakub erinevaid funktsioone, sealhulgas GDDR6 mälu toetust, Vulkan API tuge ja PCIe Resizable BAR (Smart Access Memory) tuge.
Vulkan API tugi.
AMD Radeon 5000 seeria toetab Vulkan API-d, mida kasutatakse peamiselt arvutimängude jaoks. AMD Radeon 5000 seeria toetas algselt Vulkan 1.2. Vulkan 1.3 on toetatud alates Adrenalin 22.1.2 ja Linux Mesa3D 22.0.0 versioonidest.
Resizable BAR tugi.
PCIe Resizable BAR (Smart Access Memory) on toetatud alates Adrenalin 21.9.1 versioonist. See funktsioon oli esmakordselt saadaval RX 6000 seerial aga on nüüd toetatud ka RX 5000 seeria kaartidel.
Ewa Różańska

Ewa Różańska (sündinud 22. detsembril 2000) on poola vasaraheitja.
2022. aasta Euroopa meistrivõistlustel Münchenis võitis ta isikliku rekordiga 72.12 hõbemedali. Euroopa meistriks tuli tulemusega 72.72 rumeenlanna Bianca Ghelber.
Tema isiklik rekord vasaraheites on 72.12.
Oskar Savik

Oskar Savik (13. jaanuar (vkj) / 25. jaanuar 1890 – 7. juuni 1985 Tallinn) oli Austraalia ja Eesti aednik ja aiandustegelane.
Ta asus 1926. aastal elama Austraaliasse. Töötas seal maalri ja kingsepana, hiljem rajas orhideekasvanduse.
Tema paarikümne-aastase tegevuse tulemus oli suur orhideekogu. Ta hakkas 1950. aastate lõpul võtma ühendust Eesti NSV aiandustegelastega, tema kogust saadud paljundusainesest rajati 1960. aastate esimesel poolel Tallinna Botaanikaaia orhideekogu.
Pärast oma teise abikaasa surma 1964. aastal Austraalias ning suureneva orhideekasvatuse konkurentsi tõttu USA-s likvideeris ta oma kasvanduse, võttis kaasa oma parima paljundusainese ning repatrieerus 1966. aastal Eesti NSV-sse.
Ta töötas alates 1967. aastast Tallinna Botaanikaaias vanemaednikuna ja orhideekasvatamise konsultandina.
Sõnateater

Sõnateater on üks neljast teatri valdkonnast, mille põhiline väljendusvahend on kõne.
Eneida

"Eneida" (ukraina keeles Енеида) on ukrainakeelne burleskpoeem, mille kirjutas Ivan Kotljarevskõi aastal 1798. Seda pilakangelaslikku luuletust peetakse esimeseks täielikult tänapäevases ukraina keeles avaldatud kirjandusteoseks. Kuigi ukraina keel oli Ukrainas miljonite inimeste jaoks igapäevane keel, keelati ametlikult keiserliku Venemaa kontrolli all olevas piirkonnas selle kirjanduslik kasutamine. 
"Eneida" on Vergiliuse "Aeneise" paroodia, kus Kotljarevskõi muutis Trooja kangelased Zaporižžja kasakateks. Kriitikud usuvad, et see on kirjutatud Zaporižžja Sitši hävitamise valguses Katariina Suure käsul. Luuletus on kirjutatud romantismi ja rahvusluse kujunemise ajal Euroopas. Sel ajal oli osadel Ukraina eliidist nostalgia kasakate riigi järele, mille Venemaa 1775–1786 likvideeris.
Luuletuse kolm esimest osa avaldati autori teadmata 1798. aastal Peterburis. Kogu "Eneida" ilmus pärast Kotlijarevski surma 1842. aastal.
Luuletus on "100 parimat" edetabelis "Skovorodast tänapäevani: 100 kõige tähtsamat ukraina keelset loomingulist kunsti".
Georgi Dimitrovi mausoleum

Georgi Dimitrovi mausoleum (bulgaaria keeles "Мавзолей на Георги Димитров") oli mausoleum Sofia kesklinnas, kus aastatel 1949–1990 hoiti Bulgaaria kommunistliku partei- ja riigitegelase Georgi Dimitrovi palsameeritud surnukeha.
Georgi Dimitrov suri 2. juulil 1949 Moskva lähedal Barvihha sanatooriumis. 3. juulil 1949 võttis Bulgaaria Kommunistliku Partei Keskkomitee vastu otsuse mausoleumi rajamise kohta. Mausoleumihoone ehitati valmis mõne päevaga ja Dimitrovi palsameeritud surnukeha paigutati sinna 10. juulil 1949.
Hoone projekteeris arhitekt Georgi Ovcharov koostöös Racho Ribarovi ja Ivan Danchoviga.
17. juulil 1990 otsustas Bulgaaria valitsus Georgi Dimitrovi surnukeha mausoleumist eemaldada. Surnukeha kremeeriti ja maeti Sofia Keskkalmistule.
Georgi Dimitrovi mausoleumi hoone lammutati 1999. aasta augustis.
Yeşil Sol Parti

Yeşil Sol Parti (Roheline Vasakpartei) ehk YSP on 25. novembril 2012 asutatud Türgi erakond.
Erakonna sümboliks on puu, mille lilla tüvi moodustab inimfiguuri, kroon koosneb üksikutest rohelistest lehtedest ja kollane päike moodustab inimfiguuri pea krooni keskel.
Erakonna kaasesimehed on Çiğdem Kılıçgün Uçar ja İbrahim Akın.
Ajalugu.
YSP, endise nimega "Yeşiller ve Sol Gelecek Partisi" (Roheline ja Vasak Tulevikupartei), asutati 25. novembril 2012. aastal Eşitlik ve Demokrasi Partisi (Võrdõiguslikkuse ja Demokraatia Partei) ja Yeşiller Partisi (Roheline Partei) ühinemise teel. See määratleb end vasakliberaalsete ideedega rohelise erakonnana.
2014. aastal toetas erakond Selahattin Demirtaşit presidendikandidaadina 2014. aasta Türgi presidendivalimistel. Samuti toetasid nad 2015. aasta juunis toimunud parlamendivalimistel HDP-d.
2. aprilli 2016 toimunud teisel korralisel kongressil võttis partei uueks nimeks "Yeşil Sol Partisi" (YSP). Praegune partei logo tuleneb 16. oktoobril 2022 toimunud teise erakorralise kongressi otsusest. Selahattin Demirtaş tegi hiljem ettepaneku, et võimaliku HDP keelustamise korral kandideerivad kõik HDP parlamendifraktsiooni kandidaadid 2023. aasta parlamendivalimistel YSP nime all.
24. märtsi 2023 otsustasid HDP, Emekçi Hareket Partisi (Töörahva Liikumise Partei) ja Toplumsal Özgürlük Partisi (Sotsiaalse Vabaduse Partei) kandideerida presidendi- ja parlamendivalimistel ühiselt YSP nimekirjades. Seda selleks, et tugevdada opositsiooniliidri Kemal Kılıçdaroğlu ja Millet İttifakı (Rahvusliit) allianssi. YSP on seega 2023. aasta presidendivalimistel võtmepartei.
Ilja Repini Peterburi Kunstiakadeemia

Ilja Repini Peterburi Kunstide Akadeemia (ka "Ilja Repini Peterburi Kunstiakadeemia", vene keeles Санкт-Петербургская академия художеств имени Ильи Репина) on Peterburis tegutsev Venemaa suurim kõrgem kunstiõppeasutus. Alates 2015. aastast asub Venemaa Föderatsiooni Kultuuriministeeriumi haldusalas.
Ajalugu.
Repini Peterburi Kunstiakadeemia loeb oma asutamisaastaks 1757. aastat, kui Venemaa Keisririigi Valitseva Senati ukaasiga loodi Kolme Väärika Kunsti Akadeemia (Академия трёх знатнейших художеств).